Lasbrief glo vir Gupta-broer uitgereikAjay en Atul Gupta. Foto: ANA Die Valke het glo lasbriewe bekom om minstens een van die Gupta-broers in hegtenis te neem. City Press het Maandag berig die Valke het op aanklaers van die Nasionale Vervolgingsgesag (NVG) gewag om die lasbriewe te teken sodat die inhegtenisnemings gedoen kan word. Die ander lasbriewe is na bewering vir medewerkers van die familie. In ŉ tweede City Press-berig is daar beweer die NVG se batebeslagleggingseenheid sal vandag bewaringsbevele bedien aan maatskappye wat met die beweerde staatskaping, waarby die Gupta-familie geïmpliseer word, verbind kan word. Volgens City Press is die bewaringsbevele vir bates ter waarde van ongeveer R1,6 miljard. Volgens die berig het die batebeslagleggingseenheid in Desember drie aparte bevele by die hooggeregshof in Pretoria, asook die hooggeregshof in Bloemfontein bekom sodat bates van die Guptas bevries kan word. Die aansoek is gebring in terme van die Wet op Voorkoming van Georganiseerde Misdaad, wat voorsiening maak dat bates van beskuldigdes in strafregtelike sake, of mense wat nog strafregtelik aangekla moet word, bevries kan word hangende die uitkoms van die vervolging. Die DA het Maandag die beweerde optrede deur die NVG se batebeslagleggingseenheid verwelkom. “Dit is nie te danke aan Shaun Abrahams [die nasionale direkteur van openbare vervolging] wat probeer sloer het nie, maar die gevolg van druk en harde werk van die batebeslagleggingseenheid onder adv. Knox Molelle,” het die DA se Glynnis Breytenbach gesê. “Die DA was nog heeltyd op die spoor van diegene wat vermoedelik by die staatkapingsprojek betrokke was met ŉ hele aantal strafregtelike aanklagte wat deur ons teen sleutelindividue aanhangig gemaak is, wat ons glo die Valke en die NVG gehelp het in hul ondersoeke en besluit om die Guptas te vervolg, hoewel nogal laat.” Breytenbach het gesê in September 2017 het die DA se Natasha Mazzone strafregtelike aanklagte van bedrog, rampokkery en sameswering teen die konsultantfirma McKinsey aanhangig gemaak. Dit het gekom nadat McKinsey glo die waarskuwings van senior personeellede geïgnoreer het, wat gewaarsku het dat die transaksies wat met Trillian, Eskom en ander Gupta-maatskappye gedoen is, nie bo verdenking is nie. Breytenbach het gesê die bewaringsbevele is die eerste stap om die skuldiges verantwoordelik te hou vir “die plundering van landsburgers se geld”. Sy het gesê die party verwag dat daar op soortgelyke manier teen Duduzane Zuma, pres. Jacob Zuma se seun, en die president self opgetree moet word.